ເກົາຫລີເໜືອ ກຽມຊ້ອມລົບ
ເກົາຫລີໃຕ້ກ່າວວ່າ ເກົາຫລີເໜືອໂຮມກໍາລັງ ເພື່ອຕຽມຊ້ອມລົບຢ່າງຂະໜານໃຫຍ່ ທີ່ບໍ່ສູ້ມີຂຶ້ນ.
ບັນດາເຈົ້າໜ້າທີ່ເກົາຫລີໃຕ້ກ່າວວ່າ ເກົາຫລີໄດ້ທ້ອນໂຮມທະຫານກໍາປັ່ນແລະເຮືອບິນລົບ ສໍາລັບອັນທີ່ຄາດກັນວ່າເປັນການຊ້ອມລົບຢ່າງຂະໜານໃຫຍ່ນັ້ນ ບັນດາເຈົ້າໜ້າທີ່ ທີ່ຂໍສະຫງວນຊື່ ກ່າວຕໍ່ສື່ມວນຊົນເກົາຫລີໃຕ້ວ່າ ພວກເຮືອບິນລົບໄອພົ່ນ MIG-21 ແລະກໍາປັ່ນລົບປະມານ 20 ລໍາໄດ້ທ່ອນໂຮມກັນມາຕັ້ງແຕ່ສັບປະດາຜ່ານມາທີ່ 2 ຖານທັບໃນທະເລເຫລືອງ ແຫລ່ງຂ່າວອື່ນໆກ່າວຕໍ່ວີໂອເອວ່າ ການຍົກພົນຂຶ້ນຝັ່ງຈໍາ ລອງອາດສາມາດເລີ້ມຕົ້ນຂຶ້ນໃນວັນພຸດມື້ອື່ນນີ້ກໍເປັນໄດ້ ໄດ້ມີການອ້າງຄໍາເວົ້າຂອງບັນດາເຈົ້າໜ້າທີ່ລັດຖະບານວ່າ ພວກເຂົາເຈົ້າກໍາລັງຕິດຕາມເບິ່ງ ການເສີມສ້າງກໍາລັງທີ່ວ່ານີ້ຢ່າງລະມັດລະວັງ ແຕ່ມາຮອດປັດຈຸບັນນີ້ ກໍບໍ່ມີເຫດຜົນໃດໆທີ່ ພາໃຫ້ເຊື່ອວ່າ ເກົາຫລີເໜືອວາງແຜນໂຈມຕີໃດໆນອກຈາກການຊ້ອມລົບເທົ່ານັ້ນ ບັນດານັກວິເຄາະເຫດການກ່າວວ່າ ເປັນຂອງທໍາມະດາທີ່ເກົາຫລີເໜືອດໍາເນີນການຊ້ອມລົບ ໃນຍາມນີ້ຂອງປີ ແຕ່ການຊ້ອມລົບຈໍາລອງແມ່ນພົວພັນກັບກໍາລັງທາງອາກາດ ທາງທະເລ ແລະທາງບົກແມ່ນຜິດທໍາມະດາ ເກົາຫລີເໜືອໄດ້ສະແດງປະຕິກິລິຍາຢ່າງໂກດແຄ້ນຕໍ່ການຊ້ອມລົບຕິດຕໍ່ກັນມາຫລາຍຄັ້ງ ຂອງເກົາຫລີໃຕ້ແລະສະຫະລັດນັບແຕ່ໜ່ວຍກອງປືນໃຫຍ່ຂອງເກົາຫລີເໜືອໄດ້ລະດົມຍິງ ປືນໃຫຍ່ໃສ່ເກາະໜຶ່ງຂອງເກົາຫລີໃຕ້ໃນເດືອນພະຈິກປີແລ້ວນີ້ເປັນຕົ້ນມາ ພົນເຮືອເອກ Michael Mullen ຫົວໜ້າເສນາທິການກອງທັບສະຫະລັດ ເຕືອນໃນສັບປະດານີ້ວ່າ ທ່ານ ຄາດວ່າ ລັດຖະບານກຸງພຽງຢ້າງຈະພະຍາຍາມຕື່ມອີກເພື່ອຫາທາງເກາະຜິດນັ້ນ